**Dragan Đilas** (rođen 22. februara 1967. godine u Beogradu) je srpski političar i poslovni čovek, koji od kraja 2012. služi kao predsednik Demokratske stranke. Od 2008. do 2013. je bio gradonačelnik Beograda.

Biografija
----------

Dragan Đilas je završio osnovnu školu i gimnaziju u Beogradu, a zatim i Mašinski fakultet Univerziteta u Beogradu, smer vazduhoplovstvo.

Jedan je od osnivača „Radija B92" 1989. godine, gde je jedno vreme radio kao urednik informativnog programa.

Govori engleski jezik i otac je četvoro dece: Sofije, Jovane, Ane i Vuka.

Poslovanje
----------

Suvlasnik je kompanije Multicom group, koja je u 2010. zauzela 28. mesto po uspešnosti u Srbiji. Njegova kompanija je jedna od vodećih na polju medijskoga poslovanja na teritoriji bivše Jugoslavije. Jedan od suvlasnika Multikom grupe je i njegova bivša supruga Milica Delević sa 25% vlasništva. Ta kompanija zajedno sa druge dve Đilasove kompanije donirala je 2009. Demokratskoj stranci 14 miliona dinara. Multikom grupa je zajedno sa povezanim poduzećima ostvarila dobit 498 miliona dinara 2008, 563 miliona 2009 i 790 miliona 2010, tj. **za tri godine oko 18,5 miliona evra.**

Savet za borbu protiv korupcije utvrdio je da „Big Print", članica Multikom grupe ostvaruje direktnu poslovnu saradnju sa brojnim državnim institucijama, uključujući i one koje se finansiraju iz gradskoga budžeta, za koji je Đilas kao gradonačelnik bio odgovoran.

Suvlasnik je i kompanije Direct media, koja se bavi prodajom reklamnoga prostora u medijima i na velikim sportskim događajima.
 Do ove godine bio je i suvlasnik i kompanije Emotion, koja je realizovala najskuplje televizijske programe, poput emisija Veliki brat, Menjam ženu, 48 sati svadba, Operacija trijumf, Sve za ljubav.

Politika
--------

Đilas se još u mladosti bavio politikom kao deo opozicije Slobodana Miloševića i bio jedan od predvodnika studentskih protesta 1991-1992. godine, kao student-prorektor. U protestima je učestvovao i 1996. i 2000. godine.

Od 2004. godine Đilas je član Demokratske stranke, a kasnije i član Izvršnog i Glavnog odbora te stranke. U tom periodu, sve do 2007. godine, obavljao je funkciju direktora Narodne kancelarije predsednika republike.

U Drugoj vladi Vojislava Koštunice je, od maja 2007. do jula 2008, bio ministar bez portfelja zadužen za sprovođenje Nacionalnog investicionog plana.

Na skupštini Demokratske stranke 18. februara 2006. godine je izabran za člana Predsedništva DS za beogradski region a u junu 2006. za predsednika Gradskog odbora Demokratske Stranke na teritoriji Beograda.

Dana 19. avgusta 2008. godine izabran je za gradonačelnika Beograda.

Posle poraza Borisa Tadića na predsedničkim izborima 2012. i odlaska Demokratske stranke u opoziciju, Đilas se isprofilisao kao glavni kandidat za novog vođu stranke. To je dovelo do višemesečne borbe sa Tadićem, čijim je odustajanjem od mesta predsednika postao jedini izgledni kandidat pred stranačku skupštinu u jesen 2012. Na njoj je 25. novembra 2012. izabran za novog vođu stranke.

Vanpolitičko delovanje
----------------------

Dragan Đilas je osnivač i predsednik nevladine humanitarne organizacije „Naša Srbija" koja se bavi brigom o deci koja su ostala bez jednog ili oba roditelja u ratovima 1990ih na prostoru bivše Jugoslavije.

U poslovnim krugovima Đilas je poznat kao suvlasnik kompanije „Multikom", jedne od vodećih na polju medijskog poslovanja na teritoriji bivše Jugoslavije.

Kontroverze
-----------

Za vreme predizborne kampanje uoči parlamentarnih i lokalnih izbora u Srbiji u maju 2008. godine, česti su bili navodi stranaka suparničkih Demokratskoj stranci i pojedinih dnevnih listova da Dragan Đilas poseduje veliko lično bogatstvo i da postoji sumnja da se u ličnom bogaćenju koristio svojim političkim položajem. Tako, zvaničnici SRS i DSS-NS su često postavljali pitanje porekla njegove imovine a zvaničnici LDP su uz njegovo ime dodavali nadimak „Tajkun" tvrdeći istovremeno da je Đilas suvlasnik dnevnog lista „Pres" u kojim objavljuje neistinite podatke na štetu LDP. Međutim, kada su se u aprilu širom Beograda pojavili grafiti „ĐILAS TAJKUN", zvaničnici LDP su demantovali bilo kakvu umešanost i ukazali da neko pokušava da im to „podmetne". Do danas (avgust 2008) nije otkriven identitet autora grafita iako su iz policije dolazile izjave da se radi na pronalaženju krivaca.

Sam Đilas je tvrdio da su za ispisivanje grafita odgovorni „pravi tajkuni" koji su tesno sarađivali sa prethodnim vlastima, „iznosili pare na Kipar" i učestvovali u brojnim privatizacijama a on „nije radio ništa od toga i zato nije tajkun".

Vanjske veze
------------

***Dragan Đilas*** na Wikimedijinoj ostavi